Des de l'inici de la pandèmia, el Govern català ha aplicat diverses mesures per mitigar els efectes que la COVID-19 està causant en el sector turístic.
El Departament d'Empresa i Coneixement activarà en breu la nova línia d'ajut de 8,5M€ a autònoms i empreses del sector turístic de Catalunya afectats econòmicament per la situació de crisi ocasionada per la COVID-19.
Les bases reguladores de la nova línia publicades al DOGC indiquen que l'ajut és d'un únic pagament destinat a guies de turisme de Catalunya habilitats, titulars d'establiments d'allotjament turístic (establiments hotelers, apartaments turístics, càmpings i establiments de turisme rural), explotadors d'habitatges d'ús turístic, agències de viatges, i establiments i activitats d'interès turístic.
Dins aquest últim grup, s'inclouen les activitats següents: congressos i turisme de reunions; rutes guiades, culturals, sortides de coneixement del patrimoni i el medi natural i excursions; senderisme, cicloturisme, enoturisme i ecoturisme; activitats aquàtiques i nàutiques; i activitats desenvolupades en parcs de natura, aquàtics i temàtics.
Pel que fa a la quantia, es tracta d'un ajut en forma d'aportació única per beneficiari amb imports que oscil·len entre els 1.000 i 10.000 euros en funció de la tipologia de professional i empresa que el sol·liciti.
S'amplia amb 1,5M€ la primera línia d'ajut
D'altra banda, el Departament d'Empresa i Coneixement ha ampliat amb 1,5M€ la primera línia d'ajut per donar suport a autònoms i microempreses del sector turístic afectats per la COVID-19.
Per tant, aquesta primera línia comptarà amb un pressupost total de 5M€.
Aquest increment s'aplicarà a atendre aquelles sol·licituds que es van presentar dins el termini i que no van poder ser admeses per la manca de dotació pressupostària.
En concret, es preveu que es podran beneficiar d'aquesta ampliació més de 600 sol·licituds presentades, que s'afegirien a les 1.400 ateses inicialment.
Per donar suport immediat als sectors i col·lectius del món del turisme més afectats per pal·liar l'impacte de la crisi generada per la COVID-19 i agilitzar la represa de l'activitat, es van activar ràpidament ajudes flexibles i enfocades a la liquiditat amb una primera línia de 3,5M€.
Aquest ajut, però, es va esgotar ràpidament un cop es va posar en marxa de la seva tramitació.
En total, el Departament d'Empresa i Coneixement destinarà 13,5M€ en ajuts directes per garantir la continuïtat del sector turístic.
El 25% dels ERTOs de Catalunya pertanyen al sector turístic, un dels motors de l'economia catalana, ja que representa el 12% del PIB i el 14% de l'ocupació.
A més d'aquests ajuts, des del Govern català s'han aplicat altres mesures en favor del sector turístic.
En aquest sentit, les empreses no hauran de pagar l'impost sobre estades en establiments turístics (IEET) fins a l'octubre (ho havien de fer aquest mes d'abril) i s'ha reduït el cànon de l'aigua a establiments hotelers, càmpings i altres allotjaments de curta durada en relació amb factures i liquidacions corresponents al període de consum d'1 d'abril fins al 31 de desembre de 2020.
Es reformula el Pla, gratuïtat pel sector
Com a resposta a la situació complicada del sector des de la Direcció General de Turisme i l'Agència Catalana de Turisme s'ha reconceptualitzar el Pla adaptant-lo a un nou format online.
Els nous cursos i webinars són totalment gratuïts i estan pensats per a professionals de l'àmbit públic i privat del sector turístic.
L'objectiu del Pla de formació és reforçar els coneixements d'aquests professionals per poder oferir el millor servei tan bon punt aquesta situació se superi.
La nova formació gratuïta ja ha arribat a més de 4.300 inscrits.
Des del Departament d'Empresa i Coneixement s'estan aplicant diverses mesures per mitigar-ne els efectes.
Més informació sobre ajuts al sector turístic